Illum, L-Unjoni Ewropea u r-Repubblika tal-Korea ffirmaw Ftehim Orizzontali dwar l-Avjazzjoni. Dan il-Ftehim jippermetti lil kwalunkwe linja tal-ajru tal-UE tagħmel titjiriet lejn ir-Repubblika tal-Korea minn kull Stat Membru tal-UE li jkollu ftehim bilaterali dwar is-servizzi tal-ajru mar-Repubblika tal-Korea. Hemm tnejn u għoxrin Stat Membru li għandhom tali ftehimiet bilaterali dwar is-servizzi tal-ajru mar-Repubblika tal-Korea. Tradizzjonalment, f'dawn il-ftehimiet bilaterali dwar is-servizzi tal-ajru, huma biss il-linji tal-ajru li huma proprjetà u kkontrollati minn Stat Membru partikolari, jew iċ-ċittadini tiegħu, li jistgħu jagħmlu titjiriet bejn dak l-Istat Membru u pajjiż terz. Il-konklużjoni tal-Ftehim Orizzontali toffri opportunitajiet importanti lil linji tal-ajru oħrajn tal-UE, u għalhekk hija ta' benefiċċju għal-linji tal-ajru fuq iż-żewġ naħat. Il-Kummissarju għat-Trasport, Adina Vălean, qalet hekk: “Fi żmien meta t-trasport internazzjonali bl-ajru - li ntlaqat ħażin ħafna mill-kriżi tal-COVID-19 - reġa' beda jirkupra bil-mod, l-iffirmar ta' Ftehim Orizzontali bħal dan jipprovdi tama għall-futur, b'aktar opportunitajiet biex jiġu żviluppati servizzi fuq distanzi twal lejn is-suq Korean. Dan ikompli juri li l-kooperazzjoni internazzjonali hija xprun essenzjali għall-irkupru tas-suq tal-avjazzjoni.” Fuq kollox, l-iffirmar tal-ftehim se jsir biss ftit jiem qabel il-vidjokonferenza ta' bejn il-mexxejja tal-UE u r-Repubblika tal-Korea fit-30 ta' Ġunju, li tipprovdi okkażjoni eċċellenti biex tiġi rikonoxxuta l-importanza ta' dan il-ftehim fl-ogħla livell. Il-mexxejja mistennija wkoll itennu l-impenn konġunt tagħhom li jaħdmu favur l-istabbiliment ta' Djalogu ta' Livell Għoli dwar it-Trasport bejn l-UE u r-Repubblika tal-Korea li jkopri l-modi kollha tat-trasport. Sfond Il-ftehim orizzontali bejn l-UE u r-Repubblika tal-Korea huwa element essenzjali fl-ambitu tal-Istrateġija tal-Avjazzjoni għall-Ewropa tal-Kummissjoni – imfassla biex tiġġenera t-tkabbir għan-negozji Ewropej, trawwem l-innovazzjoni u tippermetti lill-passiġġieri japprofittaw minn titjiriet aktar sikuri, aktar nodfa u aktar irħas. Il-passi li jmiss Issa jmiss li l-Unjoni Ewropea u r-Repubblika tal-Korea ikomplu bil-proċeduri interni rispettivi tagħhom biex jimplimentaw il-konklużjoni tal-ftehim.